Faf appelleer teen skuldigbevindingFaf du Plessis Faf du Plessis, krieketkaptein van die Proteas, gaan appèl aanteken teen sy skuldigbevinding aan balknoeiery in die tweede kriekettoets teen Australië wat verlede week ten einde geloop het. Du Plessis is Dinsdag in Adelaide deur die Internasionale Krieketraad (IKR) skuldig bevind aan balknoeiery en met 100% van sy wedstrydgeld vir die tweede toets beboet. Hy is deur die IKR aangekla dat hy die bal met spoeg blinkgevryf het wat van ŉ peperment in sy mond afkomstig was. Dit is verbode om ŉ kunsmatige middel te gebruik omdat dit die swaai van die bal kan beïnvloed. Du Plessis is nie vir die derde toets, wat Donderdag in Adelaide begin, geskors nie. Die drie strafpunte teen sy naam is egter ŉ swaard oor sy kop omdat ŉ speler geskors word as hy binne 24 maande met vier strafpunte beboet word. Krieket Suid-Afrika het Dinsdagmiddag bevestig dat Du Plessis wél appèl gaan aanteken. ♦ Suid-Afrika het klaar die reeks met 2-0 beklink en wil die eerste span word om skoonskip in Australië in ’n reeks van drie of meer toetse te maak.